Universis presentes licteras inspecturis, Johannes Dei gracia Episcopus Parisiensis, salutem in Domino. Noveritis quod nos, die qua ordinavimus nostram ecclesiam Parisiensem primo et solemniter intrare, eramus et adhuc sumus immemores et incerti quod nos deberemus et teneremur primo Ecclesiam Senonensem Metropolitanam personaliter intrare et visitare et offerre unam capam sericeam pontificalem, et alia quedam facere, antequam primo solemniter nostram ecclesiam Parisiensem intraremus, quam intrare intendimus die dominica proxima, Deo dante. Propter quod promictimus bona fide Reverendo in Christo patri et domino, domino Guillermo, Dei gracia Archiepiscopo Senonensi, ac venerabilibus viris decano et capitulo Ecclesie Senonensis, post ingressum dicte ecclesie nostre Parisiensis, facere et adimplere omnia que facere et adimplere tenemur et que nostri predecessores Episcopi Parisienses fecerunt et prestiterunt et ei prestare debuerunt, tam ante ingressum suum in dicta ecclesia Parisiensi quam post dictum ingressum, si ante dictum ingressum ad hec teneremur, et absque eo quod per hoc predicte Ecclesie Senonensi metropolitane aliquod preiudicium generetur, si et in casu quo primo predictam Ecclesiam Senonensem ante nostrum ingressum in dicta nostra ecclesia Parisiensi visitare teneremur. In cuius rei testimonium sigillum nostrum litteris presentibus duximus apponendum. Datum, in domo nostra sancti Victoris prope Parisius, die sabbati, vigilia festi beate Katherine Virginis, Anno Domini millesimo trecentesimo quinquagesimo secundo.